ดักเก็บ COM7 ลุ้นรายได้ไตรมาส 1/62 พุ่งทะลุ 7 พันลบ.รับแผนขยายสาขา-ยอดขายมือถือโต
COM7 ลุ้นรายได้ไตรมาส 1/62 พุ่งทะลุ 7 พันลบ. รับแผนขยายสาขา-ยอดขายมือถือโต ฟากโบรกฯ แนะนำ "ซื้อ" เคาะราคาเป้าหมาย 24 บาท
COM7 ลุ้นรายได้ไตรมาส 1/62 โตทะลุ 7 พันลบ. รับแผนขยายสาขา-ยอดขายมือถือโต ฟากโบรกฯ แนะนำ "ซื้อ" เคาะราคาเป้าหมายสูงสุด 24 บาท
26 เม.ย. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ หลังมีนักวิเคราะห์กำหนดคำแนะนำ “ซื้อ” หุ้นบริษัท คอมเซเว่น จำกัด (มหาชน) หรือ COM7 โดยคาดว่าผลการดำเนินงานของบริษัทในช่วงไตรมาส 1/62 จะปรับตัวเพิ่มขึ้นอย่างต่อเนื่อง
ด้านนักวิเคราะห์ บล.เคจีไอ (ประเทศไทย) ประเมินว่า แนวโน้มผลการดำเนินงานของ COM7 ในช่วงไตรมาส 1/2562 จะมีกำไรสุทธิอยู่ที่ 220 ล้านบาท เพิ่มขึ้น 25.5% จากไตรมาสเดียวกันปีก่อน ที่มีกำไรสุทธิอยู่ที่ 175 ล้านบาท ซึ่งเป็นผลมาจากการที่บริษัทไม่ต้องตั้งสำรองผลิตภัณฑ์มือถือ แต่กำไรสุทธิลดลง 17% จากไตรมาสก่อนที่มีกำไรสุทธิอยู่ที่ 264 ล้านบาท เป็นผลจากปัจจัยฤดูกาล
ขณะเดียวกันคาดว่า COM7 จะสามารถมีรายได้ในไตรมาส 1/2562 อยู่ที่ 6,889 ล้านบาท เพิ่มขึ้น 7.1% จากไตรมาสเดียวกันปีก่อน ที่มีรายได้อยู่ที่ 6,434 ล้านบาท เป็นผลจากการรวมเข้ามาของสาขาร้าน KingKongPhone ซึ่งถูกซื้อกิจการเข้ามาในไตรมาส 4/2561 แต่รายได้ลดลง 14.7% จากไตรมาสก่อน ที่มีรายได้อยู่ที่ 8,081 ล้านบาท นอกจากนี้ คาดว่า COM7 จะมีอัตรากำไรขั้นต้นในไตรมาส 1/2562 ที่ 13.1% เพิ่มขึ้นจากไตรมาสเดียวกันปีก่อน อยู่ที่ 12.2% ที่บริษัทมีการบันทึกการตั้งสำรองพิเศษที่เกี่ยวกับ iPhone X
ทั้งนี้ เครือข่ายทั้งหมด ณ สิ้นไตรมาส 4/2561 ของ COM7 อยู่ที่ 646 สาขา เพิ่มขึ้นจากไตรมาสเดียวกันปีก่อน ที่มีอยู่ 444 สาขา เป็นผลจากการเพิ่มเข้ามาของ 100 สาขา ภายใต้ KingKongPhone โดยเครือข่ายที่ขยายออกไปนี้น่าจะช่วยสนับสนุนยอดขายของ Android smartphones จีนให้สูงขึ้น
โดยยอดส่งมอบภายในประเทศของผลิตภัณฑ์เหล่านี้ในไตรมาส 4/2561 เติบโตในช่วง 13-73% จากไตรมาสเดียวกันปีก่อน จากการประเมินของบริษัท Canalys ซึ่งเป็นบริษัทวิเคราะห์ตลาดเทคโนโลยี ทั้งนี้คาดว่ายอดขาย Android smartphones ของ COM7 ในไตรมาส 1/2562 จะอยู่ที่ 1,900 ล้านบาท เพิ่มขึ้น 77.1% จากไตรมาสเดียวกันปีก่อน ซึ่งได้รับการสนับสนุนจากแผนการขยายสาขาเชิงรุกของ COM7 แต่ลดลง 22.8% จากไตรมาสก่อน ขณะที่ประเมินว่าในไตรมาส 1/2562 รายได้จากผลิตภัณฑ์มือถือรวมของ COM7 จะโตเพียง 8.3% จากไตรมาสเดียวกันปีก่อน
นอกจากนี้ ในไตรมาส 1/2562 ทาง COM7 ได้เข้าซื้อหุ้นอีกจำนวน 3.75 ล้านหุ้นในบริษัท บัฟ (ประเทศไทย) จำกัด (BAF) ซึ่งเป็นบริษัทร่วมที่ทำธุรกิจเช่าซื้อรถจักรยานยนต์ ด้วยมูลค่ารายการรวม 122.5 ล้านบาท ทำให้สัดส่วนถือครองของบริษัทเพิ่มขึ้นเป็น 40% จาก 27.5% ดังนั้นยังคงคำแนะนำ “ซื้อ” ราคาเป้าหมาย 20.50 บาท
ขณะที่ บล.ทิสโก้ ระบุในบทวิเคราะห์ คาดรายได้ของ COM7 ในช่วงไตรมาส 1/62 อยู่ที่ระดับ 7,203 ล้านบาท เติบโต 12% จากปีก่อน แต่ลดลง 11% จากไตรมาสก่อน โดยการเติบโตจากปีก่อนเป็นการเติบโตในทุกธุรกิจของบริษัท โดยคาดรายได้จากธุรกิจมือถือเติบโตตามการรับรู้รายได้จากการเข้าซื้อหุ้น Kingkong Phone ที่มีจำนานสาขา 100 สาขา จากเพียง 444 สาขาในไตรมาส 1/61 มาเป็น 650 สาขาในไตรมาส 1/62 และการออกสินค้าใหม่ของแบรนด์ต่างๆ อาทิ Samsung S10+, Huawei Mate series ในขณะที่การลดลงไตรมาสก่อนมาจากในไตรมาส 4 เป็นไตรมาสที่รับรู้รายได้จากสินค้าของ Apple ค่อนข้างมากทั้ง Iphone และ Ipad
โดยยังคงแนะนำ “ซื้อ” ด้วยราคาเป้าหมาย 24 บาท โดยคาดจะยังคงเห็นการเติบโตต่อเนื่องในไตรมาส 2 จากสินค้ามือถือที่ออกใหม่ที่มีกระแสที่ดี อาทิ Huawei P30 series, Samsung S10+, A series รวมถึง Ipad Air 2019 ของ Apple ที่เปิดตัวในช่วงที่ผ่านมา จะเข้ามาช่วยเพิ่มยอดขายโดยรวมของบริษัท รวมทั้งการรับรู้รายได้จากการเข้าซื้อกิจการ Kingkong Phone จะเข้ามาช่วยเพิ่มยอดโดยรวม